किच्छा बाइपास रोड निवासी एक व्यक्ति ने प्रमुख सचिव, विद्यालयी शिक्षा को पत्र भेजकर एएनझा इंका के उपप्रधानाचार्य पर भ्रष्टाचार का आरोप लगाया था। पत्र में कहा था कि विद्यालय का एक सौ एकड़ का कृषि फार्म एवं 25 एकड़ का बगीचा है। आरोप लगाया कि अगस्त 2010 में विद्यालय में नए उप प्रधानाचार्य ने कार्यभार ग्रहण किया। उसके बाद कृषि फार्म की आय लगातार कम होती जा रही है, उप प्रधानाचार्य आय की वास्तविक धनराशि राजकोष में जमा नहीं करा रहे हैं और व्यय वास्तविकता से अधिक दिखाया जा रहा है। शिकायतकर्ता ने कहा कि यदि कृषि भूमि को टेंडर द्वारा ठेके पर दिया जाए तो आय कहीं अधिक होगी। पत्र में उपप्रधानाचार्य को अन्यत्र स्थानांतरित कर प्रशासनिक अधिकारी से निष्पक्ष जांच कराकर भ्रष्टाचार में लिप्त अधिकारियों एवं कर्मचारियों के खिलाफ कार्रवाई की मांग की गई थी। इस पर विद्यालयी शिक्षा उप निदेशक सीमा जौनसारी ने डीईओ को मामले की जांच कराकर रिपोर्ट प्रस्तुत करने के निर्देश दिए। डीईओ ने अपर जिला शिक्षा अधिकारी(माध्यमिक) डीसी सती और बीईओ एके सिंह की टीम गठित कर जांच कर एक सप्ताह के भीतर प्रस्तुत करने के आदेश दिए हैं।